b'\n_START_ARTICLE_\nWikipotovanje\n_START_SECTION_\nZna\xc4\x8dilnosti\n_START_PARAGRAPH_\nKot Wikipedija tudi Wikipotovanje temelji na prosti programski opremi MediaWiki. Je odprt wiki, kar pomeni, da lahko vsebino spreminjajo registrirani ali neregistrirani uporabniki, ki lahko po \xc5\xbeelji ostanejo anonimni._NEWLINE_Zbira popotni\xc5\xa1ke vodi\xc4\x8de po razli\xc4\x8dnih geografskih obmo\xc4\x8djih, ki so urejena hierarhi\xc4\x8dno od celin do posameznih mestnih predelov in narodnih parkov, poleg njih pa \xc5\xa1e itinerarje z opisi poti, sezname pogostih fraz v razli\xc4\x8dnih svetovnih jezikih in \xc4\x8dlanke o splo\xc5\xa1nih popotni\xc5\xa1kih temah, npr. kolesarstvu._NEWLINE_Vsebina je objavljena pod prosto licenco Creative Commons Priznanje avtorstva-Deljenje pod enakimi pogoji (CC-BY-SA). Konec 2012 je bila na voljo v sedmih jezikih: angle\xc5\xa1\xc4\x8dini, franco\xc5\xa1\xc4\x8dini, nem\xc5\xa1\xc4\x8dini, italijan\xc5\xa1\xc4\x8dini, nizozem\xc5\xa1\xc4\x8dini, ru\xc5\xa1\xc4\x8dini in \xc5\xa1ved\xc5\xa1\xc4\x8dini, do uradnega zagona januarja 2013 pa dodatno \xc5\xa1e v portugal\xc5\xa1\xc4\x8dini ter \xc5\xa1pan\xc5\xa1\xc4\x8dini.\n_START_SECTION_\nZgodovina\n_START_PARAGRAPH_\nNem\xc5\xa1ko zdru\xc5\xbeenje Wikivoyage e.V. je ustanovilo projekt septembra 2006, 10. decembra istega leta so bile spletne strani na razpolago uporabnikom. Italijansko razli\xc4\x8dico so zagnali to\xc4\x8dno eno leto kasneje, in sicer 10. decembra 2007._NEWLINE_Projekt, ki je podoben prej obstoje\xc4\x8demu Wikitravelu, je nastal kot vzporednica nem\xc5\xa1ki razli\xc4\x8dici Wikitravela zaradi nezadovoljstva nekaterih uporabnikov nad prodajo projekta ameri\xc5\xa1kemu podjetju Internet Brands, ki se ukvarja z elektronskim poslovanjem. Nezadovoljstvu sta botrovala za\xc4\x8detek tr\xc5\xbeenja oglasnega prostora na spleti\xc5\xa1\xc4\x8du in odnos novega vodstva do skupnosti._NEWLINE_Leta 2012 so \xc5\xa1e aktivni urejevalci angle\xc5\xa1kega dela Wikitravela izrazili \xc5\xbeeljo po ponovni zdru\xc5\xbeitvi obeh skupnosti pod novim okriljem. Sodelovanje so predlagali Fundaciji Wikimedia, ki je s soglasjem svoje skupnosti odobrila nov projekt. Kopija podatkovne baze Wikitravela (vklju\xc4\x8dno z ve\xc4\x8dpredstavnostno vsebino) je bila skladno z dolo\xc4\x8dili licence Creative Commons 10. novembra 2012 prenesena na stre\xc5\xbenike Fundacije Wikimedia in postala osnova za novo inkarnacijo projekta, ki je od takrat v fazi testiranja. Podjetje Internet Brands je sprva izrazilo pripravljenost sodelovati s Fundacijo in soupravljati Wikitravel kot\xc2\xa0\xc2\xbbdelno komercialno spleti\xc5\xa1\xc4\x8de\xc2\xab, kar je Fundacija zavrnila, saj je njen temeljni cilj \xc5\xa1irjenje prostega znanja. Nato je reagiralo z ote\xc5\xbeevanjem kopiranja podatkov in to\xc5\xbebo proti dvema akterjema prehoda pod okrilje Fundacije, z utemeljitvijo, da zlorabljata njihovo blagovno znamko in povzro\xc4\x8data finan\xc4\x8dno \xc5\xa1kodo. Fundacija je odgovorila s predlogom sodi\xc5\xa1\xc4\x8du naj zavr\xc5\xbee to\xc5\xbebo kot zlonameren poskus onemogo\xc4\x8danja zakonitih aktivnosti. Kalifornijsko okro\xc5\xbeno sodi\xc5\xa1\xc4\x8de je 19. novembra 2012 to\xc5\xbebo podjetja Internet Brands zavrglo. Projekt Wikipotovanje je uradno za\xc4\x8del delovati 15. januarja 2013.'